Uojle (Strigiformes) – řōnd ptokōw s podgrōmady ptokōw nowočesnych Neornithes. Ôbejmuje gatōnki drapiyžne, kere přistosowouy sie do polowanio po ćmoku a ô zmroku, choć niykere gatōnki powrōciuy do trybu žycio po jasnoku. Zamiyškujōm couki świot, prowadzōnc nojčyńści ôsiaduy tryb žycio, krōm niykerych pōunocnych populacyji kere kočujōm abo wandrujōm. Uojle niy sōm spokrewńōne ze ptokōma drapiežnymi, nale wykazujōm s nimi kōnwergyncyjo – tzn. posiadajōm wiela cech wspōlnych, wynikajōncych s podobnygo trybu žycio. Postřōd nich idzie wymiynić: ôstre dzioby a špōny, dobry wzrok, zdolność filowanio stereoskopowygo (dwuślypiowygo). Rōžnice to přede wšyjskym nocny tryb žycio ôjli a jejich doskōnouy suōch. U ôjli wystympuje tzw. zwyrtnyty dymorfizm pueciowy - samice sōm wiynkše kej samce. Rōžnice ale niy sōm zwykle tak sroge, kej u ptokōw špōniastych. Krōm tygo ôbie puecie nojčyńści niy rōžńōm sie wyglōndym. Ôjle ôdžywiajōm sie pokarmym zwiyřyncym ôd ôwadōw po ssaki. Nojčynstše stratygije polowań u ôjli to čatowaniy (zasiadka) a niski lot patrolowy, zwykle ōng. 1–3 m nad ziymiōm. Niykere gatōnki (jak pōjdźka) polujōm na ôwady a gryzōnie uažōnc po ziymii, inkše (jak puomykōwka, ušatka, ôjla bařouowo) poradzōm zawisać we lufcie, podobniy kej pustōuka; niykere tyž, kej ôjlečka, šnupiōm za ôfiarōma we korōnach strōmōw.